Document ID: /roh_data/filtered/fineweb-2-filterrobots_roh.jsonl.gz/15389

Ellas èn e restan las meglras unihockeyanas da la Svizra, las dunnas da Piranha Cuira èn per la quarta giada en seria campiunessas svizras , per la 5avla giada entaifer ils davos 6 onns. Piranha ha gudagnà a Kloten il superfinal cunter Dietlikon cun 5:3. Passa 7’000 aspectaturs en il stadion da hockey exaust a Kloten han persequità in gieu dramatic, in final ch’è vegnì emess per l’emprima giada live a la televisiun svizra ed er en il livestreaming sin rtr.ch.
Igl è ì piz a cup. Duas giadas è l’equipa da Dietlikon vegnida d’egualisar suenter in retard. Mo en l’ultim terz ha Seraina Ulber procurà per la decisiun. Il capitani da Piranha Cuira ha sajettà il 4:3 ed en l’ultima minuta er anc il 5:3 en il gol vid.
RR sportissimo 17:00